
Lucrarea de faţă conţine scrisori ale copiilor către Dumnezeu. Este 
vorba despre scrisorile unor copii de 11, 12 şi 13 ani, de confesiuni 
diferite, elevi la Şcoala cu clasele I-VIII nr. 19, "Avram Iancu", din 
Timişoara. Ei au compus aceste rânduri într-o oră de religie oarecare, 
fără a fi fost anunţaţi în prealabil despre ceea ce au de făcut. 

Am considerat important un asemenea demers pentru că, în felul 
acesta, copiii pot conştientiza faptul că Dumnezeu este o Fiinţă personală, 
aproape de ei, părtaşă la bucuriile şi necazurile lor, El este Acela care-i 
ascultă, îi întăreşte şi le răspunde la rugăciuni. 

Astfel, s-au strâns în jurul a două sute de scrisori extrem de 
intresante. Citindu-le iar şi iar, m-am gândit la diverse modalităţi de a le 
păstra şi de a le face cunoscute şi altora pentru candoarea, frumuseţea şi 
varietatea pe care o reprezintă. Dintre toate, am ales până la urmă o sută 
de epistole şi am găsit că publicarea lor într-un volum ar fi o idee 
binevenită. Ele conţin dorinţe, întrebări, îndoieli atât de grăitoare despre 
universul copiilor şi, nu în ultimul rând, despre realţia lor cu Dumnezeu. 
Unele sunt pline de înţelepciune, altele naive, unele complexe, altele 
simple, unele pline de evlavie, altele mai insolite. Multe sunt foarte 
serioase, chiar triste, altele pline de umor. Dar toate li sunt adresate, cu 
multă speranţă şi încredere, lui Dumnezeu. 

Am redactat scrisorile aşa cum le-au scris copiii, fără a corecta 
greşelile de scriere sau a interveni în vreun fel în text. 

Ar mai fi ceva de spus: ne-am obişnuit să-i privim pe copii şi chiar 
să-i judecăm după aspectul exterior, după comportamentul lor, după 
limbaj, după rezultatele obţinute la învăţătură. Insă adeseori uităm că, 
dincolo de toate, fiecare dintre ei este un suflet despre care nu ştim mai 
nimic. Scrisorile către Dumnezeu ne ajută să-i vedem pe copii dintr-o altă 
perspectivă, dezvăluind acea latură mereu surprinzătoare şi plină de 
dragoste, credinţă, sinceritate, seriozitate, bucurie şi tristeţe. 


Florina Jinga 


Vârsta: 11 ani 


Dragă Sfinte şi Preamărite Dumnezeu 


Eu mă numesc Alex, sunt în clasa a V-a A şi vreau să îţi trimit 
această scrisoare. 

Îţi trimit şi rugăciunea aceasta: 

Tatăl nostru care eşti în ceruri, sfințească-se numele Tău, vie 
împărăţia Ta, facă-se voia Ta, precum în cer, aşa şi pe pământ. Pâinea 
noastră cea de toate zilele dă-ne-o nouă astăzi şi ne iartă nouă greşelile 
noastre precum şi noi iertăm greşiţilor noştri. Şi nu ne duce pe noi în 
ispită, ci ne izbăveşte de cel rău. 

AMIN 

Nu doresc nici bani, nici tinereţe veşnică, doar înţelepciune să 

deosebesc binele de rău. 


Cu drag, 
Alex 


Dumnezeule ceresc... 


Dumnezeule ceresc vreau să te întreb o întrebare, dacă pot eu oare 
să ajung acolo sus la Tine? După câte am auzit eu în biserică de la preot, 
raiul este plin de lucruri bune. Dacă o să fiu bun, poate o să ajung şi eu 
acolo. Oare o să mă întâlnesc cu toţi din neamul meu, care sunt morţi? 
Dacă sunt rău şi ajung acolo jos, în iad, acolo cine este aşa-zis şeful? 
Oricum nu aş dori să ajung acolo unde este chin... 

Mai vreau să Te rog încă ceva, să se oprească acel război dintre 
americani şi afganistani, pentru că afganii au trimis în toată lumea o 
boală numită antrax. 


Cu drag, 
Cristi 


Dragă Dumnezeu, 


Aş vrea să te întreb dacă Tu, de sus, din cerul îndepărtat, ne vezi, 
ne ajuţi la nevoie, dacă eşti bun şi milostiv cu pământenii? În Biserică, 
când ne rugăm, eşti cu noi? Dacă atunci când ai fost mic, ai fost bun cu 
prietenii? După copilărie, ai făcut multe minuni şi ai iertat pe cei răi? 

Aş vrea să te întreb când mai vii pe pământ? Cei răi ajung în iad şi 
cei buni în rai? 


Cu multă dragoste, 


Marius 


O scrisoare către Dumnezeu 


Singurul meu prieten adevărat este Dumnezeu, nu pentru că mă 
ajută şi mă apără, ci pentru că îmi place ca Dumnezeu să fie lângă mine 
tot timpul şi ştiu că este lângă mine, oriunde m-aş duce. 

Eu seara vorbesc cu Dumnezeu prin rugăciunile "Tatăl nostru", 
"Îngeraşul meu" şi "Doamne, Doamne ceresc Tată". Şi ştiu că Dumnezeu 
îmi vorbeşte în timp ce mă rog. 

Eu mai vorbesc cu Dumnezeu şi în mintea mea, eu cred că există 
Dumnezeu. Vorbesc cu Dumnezeu pentru că îmi place şi pentru că atunci 
mă simt mai relaxat, în oricare loc aş fi. Ştiu că Dumnezeu mă ajută 
atunci când dau de necaz. 


Anonim 


Doamne, Tată ceresc, 


- Ştiu că am păcătuit foarte mult şi aş vrea, dacă poţi, să-mi ierti 
măcar câteva din păcatele pe care le-am făcut. 

- O să încerc să nu mai fac atâtea boacăne şi să fiu cuminte. 

- Ştiu că tu eşti Tatăl întregii lumi şi de aceea eu te iubesc mai mult 
decât oricine pe lumea asta. 

- Şi mai ştiu că Tu ţi-ai dat viaţa pentru noi toţi şi de aceea mulţi 
oameni te iubesc; şi ai salvat multe vieţi ale oamenilor. 

- Mulţi oameni cred că tu nu exişti, dar eu ştiu că tu eşti 
întotdeauna cu noi şi ne păzeşti de lucrurile rele şi de aceea trebuie să ne 
păzim şi noi de lucrurile rele. 


Îţi mulţumesc că m-ai ascultat. 
Cu drag, 
Ioana 


Dragă Dumnezeul nostru, 


Pe mine mă cheamă George, am 11 ani, am o soră mai mică decât 
mine, care este în clasa a III-a F şi este foarte drăguță. Eu mă rog la Tine 
pentru părinții mei şi pentru sora mea. Eu, de fiecare dată când trec pe 
lângă biserică, îmi fac de trei-patru-cinci ori cruce şi mă rog pentru sora 
mea, pentru părinţii mei. 

Sora mea este cuminţică şi ne place foarte mult de ea şi mie şi 
părinţilor mei. Sora mea este ce mai iubită din casă. Câinele o enervează 
şi se sperie când se apropie de ea şi începe să ţipe. Eu de aceea mă rog 
mult pentru ea să fie mai curajoasă şi să nu se mai sperie de câinele meu. 


Eu vreau să te mai întreb dacă fiecare om are înger, fie om rău, fie 
om bun? Şi în final vreau să te mai întreb dacă există oameni care au 
spiritul rău? 


George 


Îmăpăratul cerurilor şi al pământului, 


Ascultă-mi mie, smeritul şi păcătosul robul Tău, rugăciunea. 

Te rog, Doamne, ajută-mă în ceasul cel greu al vieţii. Izbăveşte-mă 
de tot vrăjmaşul şi necuratul duh şi mă miluieşte. Imi cer iertare pentru 
păcatele cele de voie şi cele fără de voie, cele cu cuvântul sau cu lucrul 
pe care le-am făcut. 

Te rog, dă-mi mie, păcătosul, harul înţelepciunii şi fă să se coboare 
harul Sfântului Duh peste noi totdeauna, acum şi pururea şi în vecii 
vecilor. 


Amin 
Anonim 


Doamne, 


Au trecut câţiva ani de când sunt împreună cu Tine pe acest 
pământ. Seara, îmi întorc privirea spre Tine şi îmi cer iertare pentru cele 
făcute împotriva Ta. Câteodată refuz să-ţi destăinui secretele mele, dar 
apoi îmi dau seama de greşeala făcută. Mi-ar plăcea să merg împreună cu 
Tine să vizitez frumoasa Grădină a Raiului. Acolo mi-ar plăcea să-mi 
întâlnesc strămoşii, slujind la picioarele Tale. Tot ceea ce văd în jurul 
meu, mi se pare că te văd pe Tine, ridicat în slăvi de oameni. 

Aici închei scrisoarea mea şi sper ca într-o zi să ajung şi eu la 
dreapta Ta. 


Amin!! 
Florentina 


Scrisoare către Dumnezeu 


Doamne, am o mulţime de întrebări ca să-ţi pun, aşa cum au şi 
ceilalţi copii, dar eu îţi pun două întrebări: 
De ce nu Te arăţi oamenilor? Şi de ce nu ai venit tu însuţi pe pământ? 

Câteodată stau şi mă gândesc la promisiunile mele faţă de Tine şi 
îmi amintesc că nu la toate m-am ţinut de cuvânt. Şi eu eram ca ceilalţi, 
veneam la biserică pentru ca Tu să mă ajuţi să iau notă mare la testele de 
la şcoală; şi după aceea nici măcar nu-ţi mulţumeam. Dar acum îmi pare 
Tău... 

lartă-mă, te rog. 


Cu drag, 
Anda 


Tatăl nostru... 


Tatăl nostru care eşti în ceruri, îţi mulţumesc că mi-ai dat o familie 
şi prieteni. Îţi mulţumesc că am o casă şi am un pat unde pot dormi. Îţi 
mulţumesc că familia mea e sănătoasă şi unită, îţi mulţumesc că sunt 
primită în viaţa oamenilor. 

Te rog, ai grjă de mine şi păzeşte-mă, oriunde aş fi eu şi famillia 
mea. 


AMIN! 
Corina 


Dragă Dumnezeu... 


Dragă Dumnezeu, eu spun în fiecare seară o rugăciune, cu multă 
credință şi cred că ajunge la Tine. 

Eu aş vrea să pot vorbi cu Tine şi să te pot vedea. 

Aş dori ca lumea să devină mai bună, să nu mai înjure şi să spună 
prostii şi să nu mai fie oameni răi. Toţi oamenii să aibă credinţă şi să 
spună fiecare cel puţin o rugăciune pe zi. Oamenii să nu mai fie nevoiţi să 
îşi părăsească copiii din cauză că nu au bani şi nu au ce le da de mâncare. 


Anonim 


Dragă Dumnezeu, 


Pentru început o să-ţi spun păcatele mele şi după aceea ce am pe 
suflet. 

Fapte rele: Într-o zi am minţit-o pe mama că nu am umblat cu 
celularul ei, dar eu am umblat, iar celularul s-a blocat. Mă simt rău atunci 
când îmi aduc aminte că am minţit-o pe mama. Ea a venit la mine şi m-a 
întrebat dacă am minţit-o şi eu am negat, de frică să nu mă certe sau, mai 
rău, să mă pedepsească să nu mai ies afară. 

Fapte bune: Într-o zi am cumpărat nişte pateuri cu brânză şi m-am 
plimbat. Am trecut pe lângă o cerşetoare care a cerut din pateurile mele, 
eu i-am spus "haide marş", iar după aceea am regretat şi i-am dat pateuri 
cu brânză. 


Alexandra 


Dragă Dumnezeule... 


Dragă Dumnezeule, să ştii că-ţi mulţumesc că m-ai ajutat, pentru că 
fără tine nu cred că m-aş fi descurcat să trec peste greutăţile pe care le- 
am avut. Îţi mulţumesc din tot sufletul că ai fost alături de mine şi de 
familia mea în acele momente. 

Te iubesc din tot sufletul şi întotdeauna te voi iubi. 


Cu drag, 
Karina 


Scrisoare pentru Dumnezeu 


Doamne, aş vrea să-Ţi mulţumesc pentru cât de mult m-ai ajutat. Şi 
aş vrea să te rog să mă ajuţi să iau notă mare la testul de matematică. Te- 
aş mai ruga să mă ajuţi să iau un 10 la limba română. 

Mi-aş dori foarte mult să ajuţi toată lumea săracă şi bogată să 
trăiască în fericire. 

Aş mai vrea să te rog să-i demonstrezi unei prietene că exişti. 

În primul rând aş vrea să-i ajuţi pe Americani să-l prindă pe cel 
vinovat de atentatele din 11 septembrie. 


Amin 
Anonim 


Doamne Dumnezeule... 


Doamne Dumnezeule, eu te consider ca pe un părinte. Aş vrea să te 
văd şi să vorbesc cu tine, fiindcă am o mulţime de întrebări să îţi pun. 

Aş vrea să ştiu de ce unii părinţi îşi abandonează copiii şi de ce 
există oameni aşa de răi? 

Aş vrea şi eu să am un frate sau o soră să o învăţ / să-l învăţ. Pe 
mine, Doamne, vreau să mă ajuţi la şcoală să iau numai note bune. Vreau 
să fiu sănătoasă împreună cu părinţii mei. 

Acolo sus, la poarta Raiului, la tine, ştiu că este foarte frumos şi, 
când va veni timpul, aş vrea şi eu să ajung acolo. 

Dacă poţi să-mi răspunzi la întrebări, îţi mulţumesc, iar dacă nu 
poţi, nu-i nimic. Eu te consider în continuare ca pe un tată. Te iubesc 
foarte mult, la fel ca şi pe părinţii mei. 


Cu multă dragoste, 
Irina 


Doamne... 


Doamne, eu aş vrea din tot sufletul să-Ţi mulţumesc că mă ajuţi 
mereu. 


În ziua aceea, când am am scăpat broscuţa pe jos, eu Te-am rugat 
să o salvezi de la moarte, iar Tu mi-ai îndeplinit dorinţa. Îţi mulţumesc 
foarte mult pentru ceea ce ai făcut pentru mine. 

Vreau să ştii că întotdeauna am să mă închin ie. Ştiu că mai uit şi 
eu câteodată să îmi spun rugăciunea, dar să ştii că nu o fac nici din lene, 
nici din plictiseală. Tu eşti totdeauna lângă mine când am nevoie de Tine. 

Îţi promit că duminica aceasta ne vom întâlni în Casa Ta. Îţi voi 
spune şi păcatele mele. 


Octavia 
Doamne Dumnezeule, 


Te rog să mă ierţi de toate păcatele mele, pentru că am păcătuit ca 
toţi oamenii. Vreau să fii cu mine şi să mă aperi de cel rău, să-mi dai 
mintea cea bună, adică să mă ajuţi să învăţ, să fiu bună, să nu înjur, etc... 


Te rog, fii cu mine! 
Iulia 


Dragă Dumnezeu, 


Doamne, doresc să-ţi spun că mă rog în fiecare seară, chiar şi 
dimineaţa. 

Câteodată mai uit deoarece sunt şi eu om, ca toţi ceilalţi. Eu citesc 
Biblia pentru copii aproape în fiecare zi, iar Talismanul în fiecare 
duminică. 

Vreau să mai ştii că îmi place să vizitez mănăstiri. Eu am vizitat 
mănăstirea de pe Semenic, mănăstirea de la Bodrogul Nou (jud. Arad), 
unde m-a atras peisajul, şi Izvorul Miron (jud. Timiş). 


Cu drag, 
Adi! 


Doamne Dumnezeul meu... 


Doamne Dumnezeul meu, eu ştiu că tu eşti tatăl tuturor, dar uneori 
mă mărturisesc ţie luându-te drept mamă şi nu tată. Am crezut în tine 
mereu pentru că, de câte ori te rog ceva, mă ajuţi şi ştiu că mă vei ajuta 
mereu. 

Singurul mod de a-ţi mulţumi este rugăciunea. 


Anonim 


Doamne, Dumnezeul nostru, 


Îţi mărturisesc că am şi eu păcate pe care aş vrea să mi le ierţi şi 
să-mi dai sănătate mie şi familiei mele, pentru că, precum ştii şi Tu, 
"Sănătatea e mai bună decât toate." 

Aş mai vrea să-ţi mulţumesc pentru înţelepciunea pe care mi-ai dat- 
O. 


Cu drag, 
Bogdan 


Doamne lisuse Hristoase... 


Doamne lisuse Hristoase, Te rog să-mi vindeci operaţia şi să-mi dai 
minte să învăţ bine. Doamne, ajută-i pe părinţii şi fratele meu să fie 
sănătoşi şi fratele meu să înveţe bine. Doamne, dă-le sănătate tuturor 
celor din jurul meu, tuturor părinţilor şi copiilor din lume şi ajută-i să nu 
fie răi şi să înveţe bine. 

Dă-le tuturor copiilor minte, în special copiilor din clasa a V-a, 
pentru că trec printr-o perioadă grea. 


Mulţumesc. 
Alexandra 


Către Dumnezeu, 


Dragă Dumnezeu, să ştii că eu sunt foarte cuminte şi învăţ. Eu îmi 
fac rugăciunea şi sunt foarte atent la şcoală. 

Să ştii că eu ţin la Tine şi cred în Tine. 

Să ştii că m-am spovedit la o mănăstire din Moldova. 

Tu eşti ca un tată pentru mine şi mi-ai trimis un înger păzitor să mă 
ferească de rele. Mă gândesc la Tine în fiecare zi. Îmi îmaginez cum Eşti. 


George 


Preamărite Dumnezeu, 


Dacă mă auzi, aş vrea să-[i spun că eu cred în Tine, dar uneori 
greşesc şi eu ca toţi ceilalţi şi aş vrea să mă ierţi. Eu ştiu că ai o inimă 
mare unde îi ţii pe toţi oamenii şi de aceea [ţi spun această rugăminte. 

Iti mulţumesc pentru tot ceea ce ai făcut pentru oameni şi pentru că 
m-ai ascultat. 


Florin 


Dumnezeul nostru, 


În ultimul timp n-am putut să merg la Biserică, în Casa Ta, unde mă 
simt cel mai bine, dar am trecut prin faţa ei şi am spus măcar o 
rugăciune. Seara, iau legătura cu Tine prin rugăciune, dar nu de fiecare 
dată, pentru că vin câteodată obosit de la şcoală şi nu pot să mănânc şi 
uit de această sarcină. 

Încă sunt în generală, dar mi-am propus să merg la o universitate 
cu profil teologic, pentru a deveni preot şi pentru a Te putea sluji. 


Flavius 


Doamne... 


Doamne, Te rog să mă asculţi şi să ai grijă de mine şi de toţi ceilaţi 
oameni. 

Doamne, te iubesc. Vreau să-ţi mulţumesc pentru că mi-ai trimis un 
înger care are grijă de mine. Ştiu că îngerul pe care l-ai trimis îmi 
vegheză somnul. 

Biserica în care mă duc să mă rog este o Biserică mică, dar 
frumoasă şi iubită de mulţi oameni. Eu merg să mă rog acolo tot timpul. 

Eu cred în tine până la bătrâneţe. 

Îngerul meu păzitor este frumos şi cu aripi mari, albe şi mi-a apărut 
în vis. 

Dumnezeule, Te simt lângă mine. 

Amin 
Oana 


Dragă Dumnezeu, 


Eu aş vrea să am 21 de ani, să fiu mai deştept şi mai cuminte. 

La Crăciun aş vrea o bicicletă. 

În fiecare seară eu mă gândesc la tine, dacă aş putea să fiu cu tine, 
iar colegii mei să mă lase să mă joc cu ei. Dacă aş putea să stau acolo sus, 
cu Tine şi să ne jucăm. 

Aş vrea ca mama şi tata să fie mulţumiţi de mine. 

Aş mai vrea ca mătuşa şi bunica să trăiască. 


Cristi 


Dragă Dumnezeu, 


Pe mine mă cheamă Andrei, ca pe unul dintre ucenicii lui lisus 
Hristos, Fiul Tău. Sunt un băiat şmecheraş şi curios, iar mama îmi tot 
spune că curioşii mor repede, ceea ce eu nu cred. 

Aş avea două întrebări la Tine: sunt tare curios cum este acolo sus, 
la Tine şi unde se duc oamenii atunci când mor? 

Sunt creştin şi cred în Tine şi în lisus Hristos. Am citit Biblia pentru 
copii şi mi-a plăcut. Spun rugăciunea "Tatăl nostru" în fiecare seară, 
înainte de culcare şi mă mai rog înainte şi după masă. Îţi promit că o să 
încerc să mă rog mai mult şi să merg mai des la biserică. 


Andrei 
Dragă Dumnezeu, 


Eu spun rugăciuni în fiecare seară. Ştiu că mă auzi şi îmi 
îndeplineşti dorinţele, dar câteodată mai şi exagerez, cerându-ţi lucruri 
prea mari. Sper că şi alţi oameni cred în tine şi se roagă. 

Cum este în ceruri? Sunt mulţi sfinţi acolo? Ce se întâmplă cu 
oamenii care nu cred în Tine? Câte şanse le dai ca să ajungă pe calea cea 
bună? 


Anonim 


Dragă Dumnezeu, 


Îţi mulţumesc că m-ai ajutat să învăţ bine şi să iau note bune în 
ciclul primar. Doresc să îţi cer iertare pentru greşelile şi nelegiuirile pe 
care le-am săvârşit. 

Acum sunt în clasa a V-a şi lecţiile sunt tot mai grele şi mai 
complicate, dar, cu ajutorul Tău, voi reuşi să trec peste toate piedicile şi 
greutăţile. 

Te rog să mă ajuţi şi în continuare să învăţ bine şi să iau note bune. 


Cu mult respect, 
Aurelian 


Scrisoare către Dumnezeu 


Tatăl nostru care eşti în ceruri, întotdeauna mi-am dorit ca bunica 
mea să fie sănătoasă şi toţi oamenii ca ea. 

Oamenii care au murit să se odihnească în pace şi să îi ierţi pentru 
păcatele lor. 

Nu vreau ca ceilalţi oameni să aibă un trai rău, ci vreau să trăiască 
bine şi să fie pace. 


La revedere 
Cu drag, 
Laurenţiu 


O, Tată preaiubit, 


Îţi mulţumesc pentru soarele de afară, pentru părinţi, bunici, 
verişori şi te rog, unchilor şi mătuşilor mele, care nu sunt mântuiţi, să le 
dai înţelepciune şi frică de tine. (Frica de Dumnezeu este începutul 
înţelepciunii). Mamei mele, te rog să-i dai sănătate. 

Pentru ziua care vine, ajută-mă să arăt că sunt copilul Tău. 

Te-am rugat în numele Domnului Isus Hristos. 


Amin 
Estera 


Scrisoare către Dumnezeu 


Doamne Dumnezeule, te rog frumos să ai grijă de copiii sărmani şi 
de oamenii săraci de pe lumea aceasta, căci există atâţia care au nevoie 
de ajutorul tău. 

De aceea eu te rog să mai ai grijă şi de oamenii răi, care fac lucruri 
rele oamenilor nevinovaţi. _ 

De acolo, de sus, tu vezi tot ce se întâmplă pe pământ. Li ajuţi pe cei 
care au nevoie şi îi pedepseşti pe cei care fac rău. De acolo, vegheză 
asupra mea, asupra familiei mele şi a tuturor oamenilor. 

Dă, Doamne, să se împace oamenii certati şi să nu mai fie războaie. 


Ana 


Dragă Dumnezeu, 


Tatăl meu ceresc, vreau să-ţi mulţumesc pentru că sunt sănătoasă, 
am nişte părinţi minunaţi şi iubitori, am nişte condiţii minunate de trai şi, 
nu în ultimul rând, te am pe Tine. 

Tu mă ocroteşti, ai grijă să învăţ bine şi să fiu cuminte. 

Tu, Care îmi pui pâinea zi de zi pe masă, Tu, care mă iubeşti, pe 
Tine, Doamne, eu te rog să îi ţii în viaţă pe părinţii mei şi pe mine. 

Fereşte-ne, Doamne, de răul de pe Pământ. 

Îţi mulţumesc că mă asculţi şi ai grijă de mine. 


Cu drag, a ta fiică, 
Roxana 


Scrisoare către Dumnezeu 
Doamne, eu te-aş ruga să mă asculţi şi pe mine. Am o singură 


rugăminte: să nu fie în lume atâta violenţă şi ură, că doar avem acelaşi 
Tată şi suntem cu toţii fraţi. Sper ca această dorinţă să se îndeplinească, 


pentru că mulţi oameni mor, omorâţi de alţii care nu au nici un drept dea 
face asemenea lucru. 
Asta este rugămintea mea faţă de tine, Doamne. 


Alin 


Dragă Tată Ceresc, 


Aş dori ca Tu, fiinţa supremă, să îl faci bine pe bunicul meu (din 
partea mamei). Tot tu încearcă să vorbeşti cu Allah să să le spună 
Talibanilor să-l predea pe Osama Ben Laden, ca să nu înceapă un război 
mondial şi amărâta noastră de ţară să fie inclusă în el. 

Invaţă-i pe oameni să aibă grijă de planeta pe care ne-ai dat-o, să n- 
o mai polueze şi să încerce să oprească fenomenul de încălzire globală. 

Educă-i pe cei mici să devină oameni mai buni şi credincioşi, să-şi 
iubească aproapele şi să dorească o lume mai bună. 


Cu multă bunăvoință, 
omul nevăzut, neauzit 


Scrisoare către Dumnezeu 


Eu aş dori să învăţ mult mai bine, să fiu sănătoasă şi eu şi 
persoanele din jurul meu; să fim fericiţi şi împliniţi. 

Eu doresc să te rog să mă ierţi că nu merg în fiecare duminică la 
biserică, să-mi ierţi păcatele pe care le-am făcut şi că uit uneori să mă 
pun seara în genunchi să mă rog. 


Îţi mulţumesc 
Anca 


Doamne Dumnezeule, 


Mi-aş dori, dacă într-adevăr s-ar putea, să vorbim direct. 

Aş dori, dacă s-ar putea să fac şi eu ceva, să fac o minune, să amo 
putere magică, cum au unii, şi s-o folosesc numai în cazuri bune, să îi ajut 
pe oameni. Ştiu că uneori sunt şi eu rea, iar când mă enervează cineva 
foarte tare, l-aş putea şi bate. 

Dar mi-ar plăcea să mă înţeleg bine cu toţi, să nu supăr pe nimeni. 


Loredana 


Dragă Dumnezeu, 


Te rog frumos să mă ajuţi să am bunăvoința de a învăţa şi de a fi o 
elevă mai bună. Îţi mulţumesc că sunt sănătoasă şi că şi părinţii mei sunt 
sănătoşi. Ajută-i pe părinţii mei să mă poată creşte în pace şi înţelegere. 

Să ştiţi că-mi sunteţi cel mai drag, Tată. 

Vă rog frumos să mă iertaţi pentru păcatele pe care le-am făcut şi 
ajută-mă să fiu o elevă mai deşteaptă. 


Cu drag, a ta fiică, 
Cristiana 


Dragă Dumnezeu, 

Deoarece mă ajuţi foarte mult să realizez multe lucruri pe care mi 
le doresc şi pentru că mă ocroteşti şi mă iubeşti, doresc să-Ţi comunic, 
prin această scrisoare, că eu de asemenea te iubesc foarte mult. 

Te rog foarte mult să mă ajuţi şi să mă ocroteşti la fel de mult ca şi 
până acum. Îţi mulţumesc pentru toate. 

Cu drag, 
Oana 
Dragă Dumnezeule, 

Prin această scrisoare vreau să Îţi mulţumesc pentru toate lucrurile 
pe care mi le-ai dăruit până acum şi mai ales pentru sănătate. Vreau să [ţi 
mai mulţumesc şi pentru puterea de a învăţa pe care mi-o dai. 

Crezi că voi avea această putere în continuare? 


Trimite-mi un vis la noapte şi răspunde-mi la întrebare. 


Ana-Maria 


Dragă Dumnezeule, 

Te rog să mă ajuţi să învăţ mai bine, să nu mă îmbolnăvesc, să iau 
note mari, să fie şi familia mea sănătoasă, dar nu numai familia mea, ci şi 
ceilalţi oameni din lume, la iarnă să ningă mai mult decât în ceilalţi ani. 


Dan 


Doamne Dumnezeule, 


De ce trec prin atâtea necazuri? Te rog, Doamne, ajută-mă să trec 
prin asta şi să-mi continui viaţa. Ajută-mă să învăţ bine şi să iau note 
bune. Te rog, ia necazurile de lângă mine şi ajută-mă să nu mai am 


probleme cu mama. De ce poate fi ea atât de rea? De ce oare nu mă lasă 
să mă duc la tata? De ce trebuie să mă cert cu ea în fiecare zi, de ce nu 
poate fi linişte şi pace şi să mă lase la tata? Nu ştiu de ce îl urăşte atât de 
mult pe el şi chiar pe mine. De ce mă iubeşte unul străin mai mult decât 
ea? Câteodată îmi vine, Doamne, să-mi iau viaţa. Nu ştiu, dar nici eu nu 
mă mai suport pe mine însumi. 

Doamne, dacă mă ajuţi să trec peste asta, îţi voi fi recunoscător. 


Mulţumesc, Doamne, că m-ai ascultat 
Anonim 


Dragă Domnule, 


Să ştii că eu te iubesc ca şi pe părinţii mei. 

Doamne, tu care faci minuni, te rog să faci o minune cu mama mea 
să-şi găsească servici. Şi te rog frumos să dai sănătate la familia mea, la 
colegii mei şi toţi profesorii. 

Eu îl ajut pe Dani, fiindcă el nu are mamă şi mama mea nu ştie că îl 
ajut. 

Eu am să Te văd odată şi-odată şi o să sar la tine în braţe şi o să 
plâng pe umărul Tău. 


Te iubesc mult, 
Maria 


Doamne Dumnezeule, 


Vreau să Te rog mai multe lucruri, foarte importante pentru mine. 

Vreau ca familia mea să fie sănătoasă, dar şi eu. 

În fiecare seară, mă duc în camera mea şi mă uit pe geam, la cerul 
întunecat şi la stele şi îmi imaginez că Eşti Tu, Doamne. 

Intotdeauna când spun rugăciunea, îminfac cruce şi mă rog pentru 
familia mea şi pentru mine. După toate acestea, îmi un o dorinţă, Doamne 
şi îmi doresc foarte mult să mi se îndeplinească, cu ajutorul Tău, Doamne. 

Mi-aş dori să fie numai pace pe pământ şi ca lumea întreagă să nu 
se sfârşească NICIODATĂ. 


TE IUBESC FOARTE, FOARTE MULT, DOAMNE. 
DELIA 


Bunule Dumnezeu... 


Bunule Dumnezeu, dacă ai putea să o faci pe mama mea sănătoasă 
şi să faci să se întâmple ceva pentru ca ea să nu mai muncească atâtea 
nopţi. 

Pentru tatăl meu aş vrea să-l faci să o mai ajute pe mama şi să nu se 
mai ducă de aşa multe ori cu prietenii lui la baruri decât cu noi în zilele 
de duminică. 

Pentru bunicul meu aş vrea să îl ajuţi să nu se mai enerveze atâta 
pentru orice lucru oricât de mic ar fi. 

Pentru sora mea aş vrea ca să nu se mai supere pe mine pentru 
orice lucru pe care îl fac, să nu mă mai supere şi să se ferească de 
pedepse. 

Eu aş vrea doar trei lucruri: 

- să mă faci să fiu sănătoasă; 

- să îi aduci pe verii mei din America înapoi la noi, dar să vină sănătoşi; 

- dă-mi dai mult noroc şi la şcoală, şi acasă, căci se vede că am nevoie. 
De atâtea lucruri am nevoie de la Tine pentru a fi fericită! 


Anonim 


Dragă şi bunule Dumnezeu... 


Dragă şi bunule Dumnezeu, aş vrea să nu rămân repetent, nici 
corigent, eu mă voi ruga mult. Şi aş mai vrea să nu mor până la 
bătrâneţe, adică până la 89 de ani, deoarece este numărul anului în care 
m-am născut eu. Aş vrea să nu moară nimeni din familia mea până la 
bătrâneţe, că dacă voi rămâne singur, nu ştiu ce să fac. 

Mă rog în fiecare seară să nu rămân repetent. 


Doamne, lisuse Hristoase, Fiul lui Dumnezeu, miluieşte-mă pe mine, 
păcătosul. 
Amin 


Ajută-mă Doamne, te rog din tot sufletul. 
Anonim 


Dragă Dumnezeu, 


Eu vreau să îmi ierţi toate greşelile. 

Vreau să îţi mulţumeasc pentru viaţa pe care o duc. Vreau să-i 
mulţumeasc pentru că am doi părinţi minunaţi care se ocupă foarte mult 
de mine. Vreau să-îţi mulţumesc pentru tot. 

Am un porcuşor de Guinea. Vreau să-îţi mulţumesc că m-ai ajutat 
să-i conving pe părinţii mei să am şi eu un animăluţ. 


Paul 


Către Dumnezeu 


Aş vrea să vă pot vedea în realitate, dar...poate că nu se va putea. 
Aş vrea să merg în Rai, dar nu să mor, după aceea aş veni să mai trăiesc. 

Nu cred că există mai mulţi dumnezei, nu aş vrea să existe mai mult 
religii. 


Cu respect, fiica Ta, 
Ana 


Doamne, 


Doamne, eu sunt la şcoală şi în primul rând aş dori să ştiu ce face 
bunica mea pe nume Mama Ria. Aş dori să se simtă bine şi să ştie că o 
iubesc şi că îmi pare rău că e acolo şi aş dori să vină înapoi pe pământ, ca 
să mai merg la piaţa Dacia să o ajut şi să o strâng în braţe din nou. Să 
dureze foarte mult până să se mai întâmple aşa ceva. Să mi se întâmple 
multe fericiri, dar să nu lipsească necazurile, pentru că acestea mai apar. 
Aş mai vrea să mă sfătuiască bunica şi să-mi dea idei frumoase şi 
corecte.Vreau ssă ştiu tot ce nu-mi amintesc şi ce n-am văzut înainte de a 
mă naşte, să mă împac bine cu toţi pământenii şi să nu mai existe 
războaie şi alte necazuri pentru toată lumea. In răsplată, cred că toţi se 
vor ruga şi or să creadă în Tine. 


Îţi mulţumesc, 
dragă Dumnezeu 


Victor 
Doamne... 


Doamne, ştii că-mi place să pescuiesc. Te rog, ai putea cu puterea 
Ta Dumnezeiască să mă ajuţi să pescuiesc un peşte mare ca ştiuca, 
şalăul, chiar somnul. 

Te mai rog, Doamne, fă-mă un băiat cuminte, înţelegător, silitor şi 
dornic de carte. 


Al Tău fiu, 
George 


Vârsta: 12 ani 


Doamne, 


Aş vrea să-ţi spun că sunt o fată rea şi nu prea ascult de părinţi. 

Nu mă rog aproape în fiecare seară şi asta e un lucru foarte rău, că 
visez urât. 

Eu vreau să te întreb: când va fi sfârşitul lumii şi de ce americanii 
sunt răi? 

Şi vreau să îţi spun că sunt bună câteodată, numai când vreau să 
ascult de părinţi sau de ceilalţi din jurul meu. 

Doamne, de ce toată lumea este aşa de rea, că fură, jefuiesc şi dacă 
te jefuieşte cineva pe stradă, nimeni nu sare în ajutor sau le-or fi frică să 
nu îi jefuiască şi pe ei de lanţuri, inele, cercei, etc. 

Aceasta a fost scrisoarea de la mine pentru Tine, Doamne. 


Ramona 


Doamne Dumnezeule, 


Îţi mulţumesc pentru tot, îţi mulţumesc că mi-ai făcut atâtea 
bucurii. 

Aş vrea să te văd, să văd toţi îngerii, să stau doar pentru un minut 
în împărăţia Ta şi să le povestesc prietenilor şi părinţior cum este acolo, 
sus. 


Anonim 


Sfinte Dumnezeule, 


Îţi mulţumesc că m-ai învrednicit să merg la împărtăşit. Când am 
văzut la televizor moaştele Sfintei Paraschiva, mi-am propus să merg într- 
un an la moaştele ei, în ziua în care se sărbătoreşte. Ea îmi este foarte 
dragă, la fel ca toţi Sfinţii. De asemenea aş vrea să mă duc în pelerinaj la 
mănăstirile din Moldova şi în special la peştera Sfintei Teodora de la 
Sihla. 

Îmi este foarte dor de Mănăstirea Maria Techirghiol, unde m-am 
simţit foarte bine şi aş vrea să mă mai duc şi anul viitor. 

Îţi mulţumesc că eşti atât de bun cu mine şi cu familia mea. 


Teodora 


Dumnezeule 


Dragă Doamne, eu aş vrea să te văd cu adevărat, dar ştiu că nu se 
poate. Eu mi-aş dori să ajung la tine, Doamne, pentru că eu cred în tine şi 
în toţi sfinţii de care am auzit. Te-aş ruga să mă crezi, pentru că eu spun 
adevărul şi ştiu că vei afla şi vei ştii totul despre fiecare, Doamne. Tu, 
Doamne, ştii şi ce va fi ziua de mâine, dar noi, păcătoşii, trăim după 
spusele tale, Doamne. Doamne, eu mi-aş dori să am...dar n-are rost să 
spun pentru că tu le ştii pe toate. 


Anonim 


Dragă Doamne, 


Îţi mulţumesc că m-ai apărat de toate cele ce mi s-au întâmplat. 
Mulumesc pentru pâinea cea de toate zilele. Îţi mulţumesc foarte mult că 
m-ai ţinut în viaţă. Scuză-mă că nu mă rog în fiecare seară la tine, că înjur 
şi pentru tot ce nu e bine să fac. Aş dori să le dai sănătate bunicilor, 
părinţilor, lui Alexandru, verilor, rudelor, prietenilor noştri, prietenilor 
mei de la şcoală şi câinilor mei pe care îi iubesc foarte mult. 

Şi mult noroc la bunicul lui Vlad care se operează joi. 


Mulţumesc pentru toate, 
Caius 
Dragă Doamne, 
Doamne, să te întreb când va fi sfârşitul lumii? 


Anonim 


Doamne... 


Doamne, Dumnezeul meu, Tatăl atotputernic, te rog din tot sufletul 
meu să-mi dai multă sănătate, nu doar mie, ci şi familiei mele şi rudelor, 
inclusiv prietenilor care ţin la mine; şi te rog ajută-ne în viaţa de zi cu zi 
să fim mai veseli, mai puternici, mai fericiţi. Adu-ne bucurie şi lumină în 
casele noastre. În caz că greşim şi călcăm strâmb, te rog, du-ne pe calea 
cea bună întotdeauna şi îndrumă-ne paşii în tot ceea ce facem. Fă-ne să 
fim mai deschişi şi mai curaţi. Ar mai fi multe de spus, dar Tu le ştii pe 
toate şi de aceea, Te rog, ajută-ne. 


Alexandra 


Doamne Dumnezeul meu... 


Doamne Dumnezeul meu, ajută-mă în primul rând să termin clasa a 
6-a cu o notă mare. 

În al doilea rând, să devin campion naţional la înot. 

În al treilea rând, să devină Dinamo campioana Ţării Româneşti şi 
să intre în Champions Leag. 

Aş vrea să se termine războiul. 


Anonim 


Rugăciune 


Doamne, Tată ceresc, vin azi înaintea ta şi îţi mulţumesc pentru că 
în ziua de azi sunt sănătos. Doamne, te rog, dă-mi înţelepciune, dă-mi 
încredere, dă-mi putere. Doamne, te rog să-mi dai un computer, un mobil 
şi mulţi bani. Cred că tu îmi vei îndeplini dorinţa cerută. 

Doamne, lisuse Hristoase, Fiul lui Dumnezeu, miluieşte-mă pe mine, 
păcătosul, că eu cred întru unul Dumnezeu, Tatăl atotțiitorul, făcătorul 
cerului şi al pământului, văzutelor şi tuturor nevăzutelor. Și întru unul 
Domn lisus Hristos, Fiul lui Dumnezeu, unul născut, Care din Tatăl S-a 
născut mai înainte de toţi vecii. Lumină din lumină, Dumnezeu adevărat 
din Dumnezeu adevărat, născut, iar nu făcut, Cel de o fiinnţă cu Tatăl 
prin care toate s-au făcut. 


MULŢUMESC! 
Anonim 


Doamne... 


Doamne, îţi muţumesc pentru câte bucurii mi-ai dat astăzi, că m-ai 
ajutat să iau note bune şi să învăţ bine, să fiu atentă. Tot eu te rog să-mi 
ierţi păcatele pe care le-am făcut, şi ale mele şi ale familiei mele. Să ne 
ierţi dacă am fost certaţi sau egoişti şi să ne luminezi în continuare calea 
cu bucurii şi sănătate. Doamne, dă-ne pace şi armonie şi ajută-ne să fim 
mai buni şi mai darnici cu aproapele nostru. 

Ajută-mă, Doamne, să iau note bune la testele date şi să fiu în 
continuare eleva bună de anul trecut. 

Doamne, ajută şi oamenii necăjiţi, copiii săraci care nu au ce le 
trebuie. Ajută şi copiii orfani, care au nevoie de o familie, şi ajută oamenii 
fără case. Pe cei care le-au pierdut în inundaţii. Te rog. 

Şi-ţi mulţumesc încă o dată pentru tot ce mi-ai dăruit. Amin. 


Ioana 


Scrisoare către Domnul Dumnezeu 


Domnule Dumnezeu, eu te rog să ai grijă de mine şi de familia mea, 
chiar dacă eu sunt rău, dar eu cred în tine şi ştiu că mă poţi ajuta să mă 
îndrept şi s-o iau pe calea cea dreaptă. 

Eu aş mai dori, dacă tu poţi, să-mi oferi un înger păzitor să mă ajute 
la şcoală, deoarece primul meu înger cred că a plecat de lângă mine, 
deoarece am fost rău, dar îţi promit că dacă Tu mă poţi ajuta să devin mai 
cuminte şi îmi poţi trimite un înger păzitor care să mă păzească oriunde 
aş merge şi cu cine aş merge. 

Domnule Dumnezeu, eu aş mai dori încă ceva, dacă se poate să-l 
ajuţi şi pe fratele meu, care este un pic cam rău, să meargă pe calea cea 
dreaptă ca mine. 

Domnule, te rog să-mi îndeplineşti dorinţele. 


Anonim 


Scrisoare către Dumnezeu 


Doamne, eu cred în Tine şi te iubesc mult. Aş vrea să te joci cu 
mine, să mă luminezi şi să-mi dai sfaturi bune. Eu ştiu că de acolo de sus, 
Tu mă veghezi încontinuu şi ai grijă de mine. Cât de multe lucruri aş vrea 
să-ţi povestesc şi să îţi vorbesc, dar Tu eşti invizibil şi aşa voi vorbi cu 
Tine prin intermediul Duhului Sfânt. 

Doamne, vreau să-ţi mulţumesc că mă veghezi zi şi noapte, că sunt 
întreagă, am mâini, am picioare, că n-aş da pe-o mână nici tot aurul de pe 
lume. Aceşti talanţi mi i-ai dat Tu mie să lucrez cu ei şi nu-mi bat joc de 
ceea ce mi-ai dat. 

Vreau să-ţi mai mulţumesc că sunt sănătoasă, am părinţi, mâncare, 
haine, un pat bun şi cald unde să mă culc noaptea. 

Când mă scol dimineaţa, îmi fac rugăciunea şi mă îndrept spre 
şcoală: 


Doamne, noaptea a trecut 
Și noi linişte-am avut, 
Al tău înger preaiubit 
Cu-ngrijire ne-a păzit. 


Doamne, dă-ne ajutor 
Să avem la lucru spor, 
Voile să-ţi mulumim, 
Fii tăi iubiţi să fim. 


Eu sunt împăcată cu mine şi ştiu că Tu, Doamne, eşti Păzitorul meu. 

Când va veni vremea, rogu-te ia-mă în Împărăţia Ta cea cerescă, 
acolo unde toţi sfinţii se odihnesc. A 

Să ştii că eu sunt cuminţel, dar fac progrese. Îmi fac temele, citesc 
din cartea de la tuşi, care mi-a cumpărat-o de la "Diecezana". Am aflat 
multe lucruri despre Fiul Tău, lisus Hristos. 


Te-aş îmbărţişa cu drag, 
Ancuţa 


În primul rând... 


În primul rând vreau să-ţi mulţumesc pentru toate lucrurile bune pe 
care le-ai făcut pentru mine. 

Vreau să-ţi cer iertare pentru că în ultimul timp n-am mai fost la 
biserică. Eu mă trag dintr-o familie foarte credincioasă, iar la mine s-au 
ivit tot felul de motive care m-au împiedicat să mai merg. 

Şi vreau să-ţi mulţumesc pentru că, deşi nu am mai fost la biserică, 
Tu m-ai ajutat mereu. 

Totuşi, nu înţeleg cum unii oameni care n-au fost în viaţa lor la 
biserică (sau doar la ocazii speciale) şi nici nu se roagă, reuşesc aşa de 
mult în viaţă, poate chiar mai mult decât cei ce sunt foarte credincioşi. 
Poate că vrei să-i pui la încercare. 

În orice caz, ştiu că niciodată cel care crede în Tine nu va ceda (pe 
toate planurile). Am simţit asta pe pielea mea. Chiar dacă pe parcursul 
anului trecut am avut parte de foarte multe probleme şi de mulţi oameni 
răi care mi-ai pus bețe în roate la fiecare pas pe care îl făceam (din cauza 
invidiei, cred), Tu întotdeauna m-ai ajutat. IŢI MULŢUMESC! 

Ştiu că anul acesta voi avea parte de tot atâtea sau chiar mai multe 
probleme provocate de oameni invidioşi, dar sunt sigură că în final mă vei 
ajuta. 

Vreau să te rog să mă ajuţi în toată viaţa mea, aşa cum m-ai ajutat 
şi până acum. Vreau să mă înţeleg bine cu colegii, să fiu sănătoasă, să nu 
mai am probleme acasă, să mă înţeleg bine cu fratele meu şi să ocup locul 
pe care îl merit în clasă. Să nu mai apară alţi copii care sunt "împinşi de 
la spate" care să-mi ia locul şi care să mă facă să sufăr şi să mă consum 
pentru ceva ce nu merită. Pentru că, într-adevăr, oameni ca ei nu merită 
nici o lacrimă scursă din ochii mei. 

Te rog frumos să mă ajuţi aşa cum ai făcut-o şi până acum şi să mă 
ierţi pentru toate relele pe care le-am făcut de voie şi fără de voie, pentru 
că nici unul dintre ele nu am l-am făcut intenţionat. 


Anonim 


Dragă Dumnezeu, 


Te rog din tot sufletul să îi dai familiei mele multă sănătate, bucurie 
şi $; să îl ajuţi pe fratele meu în viaţă şi să încerci să-i scoţi toate prostiile 
din cap; să îi ajuţi pe părinţii mei cât se poate de mult; iar eu nu îţi cer 
foarte mult, doar sănătate, bucurie şi un "PENTIUM III" cu toate cele 
necesare; să îmi ajuţi prietenii să nu se mai creadă nişte zei; să îmi ajuţi 
bunicii foarte mult. 


Acestea sunt dorinţele mele cele mai mari. 


Eu, supusul Tău, 
Valy 


Dumnezeul meu, 


Dragă Dumnezeul meu, ştiu că eşti acolo undeva sus. Aş vrea doar o 
dată să te văd, să te ating, aş fi cel mai bucuros; dacă nu te îngădui să 
faci o vizită pe pământ, atunci ajută-mi să nu am nici un necaz în viaţă şi 
să mă ajuţi la şcoală să învăţ bine şi să iau note bune. 

Când voi creşte mare, voi face tot posibilul să comunic cu tine prin 
rugăciuni. 

Aceasta este dorinţa mea, dacă ai putea să mi-o îndeplineşti, aş fi 
foarte bucuros. Amin 


Adrian 
Dragă Dumnezeu... 


Dragă Dumnezeu, eu vreau să te întreb cum este acolo sus şi de ce 
nu vrei să ne vizitezi? Dar fără să ne distrugi. 


Cu drag, 
Dragoş 


P.S. dacă poţi, să ne dai multă sănătate 


Dragă Dumnezeu, 


Am multe întrebări pentru tine şi de aceea am să încep cu prima, 
pentru că este cea mai importantă şi cred că toţi copiii ţi-ar adresa-o. 

De ce nu te arăţi în gândul oamenilor sau chiar în faţa oamenilor? 

De ce ai creat lumea, pentru că omul face mai mult rău decât bine? 

Oricum, întrebări sunt multe, dar tu eşti unul singur. 


Anonim 


Dumnezeu... 


Dummnezeu este cel cu care eu pot vorbi în fiecare zi, de fiecare 
dată când simt nevoia să mă descarc, să îi spun problemele mele care îmi 
crează greutăţi în fiecare zi: la şcoală, mai ales, acasă, cu prietenii. 

Inaintea fiecărei lucrări la o materie, merg în camera mea unde am 
multe icoane şi iau o carte de rugăciuni şi încep să citesc, punându-mă în 
genunchi. Il rog foarte frumos: "Doamnne, te rog frumos, din inima mea, 
ajută-mă să ştiu la lucrarea de mâine"; iar când mă întorc de la şcoală, 


după lucrare, îi spun: "Doamne, îţi mulţumesc că mi-ai dat puterea de a 

scrie ce ştiu"; sau dacă nu am ştiut: "Aşa e voia ta şi trebuie să o respect." 
Dacă i-am supărat pe părinţi: "Te rog, Doamne, să mă ierţi pentru 

boacănele create părinţilor, voi încerca să nu-i mai supăr în continuare." 

După aceea, parcă simt că Dumnezeu îmi răspunde, ajutându-mă. 
Dumnezeu este fiinţa care mă înţelege de fiecare dată! 


Anonim 


Aş vrea... 


Aş vrea să te întreb ce mai face bunicul. Ştiu că Tu eşti cel mai 
mărit decât toţi şi aş vrea să-ţi spun că eu cred în Tine. Nimeni nu se 
aseamănă cu Tine. Aş vrea să-i spui la bunicul că-l iubim mult. Aş vrea să 
te mai întreb cum e în Împărăţia Cerurilor şi dacă bunica îşi va ţine 
promisiunea? 


Cristina 


Doamne, Dumnezeul meu... 


Doamne, Dumnezeul meu, Tatăl atotputernic, te rog din sufletul 
meu să-mi dai multă sănătate, nu doar mie, ci şi familiei mele, rudelor 
mele, inclusiv prietenilor care ţin la mine şi, te rog, ajută-ne în viaţa de zi 
cu zi să fim mai veseli, mai puternici, mai fericiţi. Adu-ne bucurie şi 
lumină în casele noastre. În caz că greşim şi călcăm strâmb, te rog, du-ne 
pe calea cea bună întotdeauna şi îndrumă-ne paşii în tot ceea ce facem. 
Fă-ne să fim mai deschişi şi mai curaţi. Ar mai fi mult mai multe de spus, 
dar Tu le ştii pe toate şi de aceea, te rog, ajută-ne. 


Alexandra 


Preasfinte Împărate, 


lată că s-a ivit ocazia şi acum pot să îţi spun tot ceea ce am pe 
suflet. Până acum câţiva ani, tu erai pentru mine Tatăl Suprem, Tatăl 
tuturor. Acum eşti Confesorul me, ţie îţi pot spune toate bucuriile şi 
necazurile mele. Tu ştii toate adevărurile despre mine şi doar pe Tine nu 
te pot minţi. 

Iar în primul rând, vreau să Te rog să mă absolvi de păcate. Chiar 
dacă sunt la o vârstă fragedă, cel rău mă ispiteşte. lartă-mi toate greşelile 
şi ajută-mă să mă îndrept. 

Apoi îţi mulţumesc pentru tot ce mi-ai dat. Sănătatea familiei, în 
primul rând, note bune, înţelegere cu toată lumea şi altele. Eu doar te 
rugam să mă ajuţi şi tu îmi întindeai mâna. Mulţumesc. 


Şi te rog, Doamne, ajută-mă în continuare aă fiu o bună creştină, să 
învăţ bine şi să fiu sănătoasă eu şi familia mea. 


Mulţumesc. 
Fiica ta, Oana 


Stimate Dumnezeu, 


Dragă Dumnezeule, Tu eşti cea mai importantă fiinţă pentru mine, 
chiar mai important decât părinţii mei, pe care îi iubesc nespus de mult. 

Eu cred în Tine foarte mult şi mă rog în fiecare seară, merg la 
biserică în fiecare duminică. Tu ştii asta, bineînţeles, pentru că eşti 
pretutindeni. 

În această scrisoare pe care ţi-o adresez personal, ţi-aş cere multă 
sănătate şi fericire pentru toţi care mă cunosc şi nu mă cunosc. Ştiu că 
vei putea face asta, dar ţi-aş cere să îmi dai acest lucru numai după merit, 
adică după faptă şi răsplată. 


Cu stimă şi respect 
al tău credincios, 
Mihai 


Dragă Dumnezeule... 


Dragă Dumnezeule, Tu cel care le faci şi le ştii pe toate, vreau să te 
rog să ne dai fericire şi sănătate mie şi familiei mele şi celor din jur. Nu 
mai vreau să fie război, poluare şi mizerie, vreau să fie pace peste tot, 
natura să fie sănătoasă şi nu mai existe aurolaci, cerşetori şi câini 
vagbonzi. Vreau ca tehnologia modernă să nu afecteze oamenii şi natura. 
În fiecare an sunt omorâte animale pentru că noi avem nevoie de haine, 
poşete şi pantofi. Nu mai vreau asta. Te rog să ne dai fericire. 


Anonim 


Dragă Doamne, 


Sunt o fiică de-a ta care are câteva rugăminţi la tine... În primul 

rând vreau să-ţi cer iertare pentru că ştiu că am minţit, ştiu că am înjurat 
şi ştiu că m-am purtat urât, dacă nu oribil. Deci, prima mea rugăminte 
este: "Te rog să mă ierţi!" Acuma poate am dreptul să-ţi cer încă ceva: 
1. Ai grijă de toată familia mea, de mine să învăţ bine, să trăiesc cu 
picioarele pe pământ şi să fiu cuminte; şi să ai grijă mare de tata, că e om 
bun de tot şi să nu-i mai pui atâtea greutăţi în cale, şi aşa viaţa are multe 
flori frumoase, dar şi mulţi spini. 

Şi mai am o rugăminte la Tine: 


Să le dai părinţilor mei o viaţă mai bogată (economic) şi îţi promit că o să 
încerc să fiu cuminte. 


Cu drag, a Ta fiică 
Georgiana 


Doamne Dumnezeul meu, 


Chiar dacă nu mă duc la Biserică în fiecare duminică, Tu eşti în 
sufletul şi în gândul meu tot timpul. Mă rog în fiecare seară şi ncerc să 
comunic cu Tine seara şi în drum spre casă. 

Vreau să îţi spun că eu cred că atunci când voi muri, voi veni la 
Tine, acolo sus, de unde veghezi faptele tuturor şi unde pisica este 
prietenă cu câinele şi şoarecele are caşcaval din plin şi unde nimeni nu 
moare, unde nimeni nu plânge decât de bucurie. 

Eu mai ştiu că Tu eşti lângă mine, şi când învăţ, şi când mă uit la 
televizor şi că îmi veghezi somnul. 

Eu ştiu că cineva, acolo sus, are grijă de mine şi niciodată nu mă 
scapă din ochi, atunci când sunt fericită, când sunt tristă sau bolnavă. 

Îţi mulţumesc, Doamne, că mi-ai dat nişte părinţi buni, înţelegători 
şi sănătoşi, care să mă ocrotească. 

Dorinţa mea este să mă ţii sănătoasă şi în continuare şi la fel pe 
părinţi. 

Îţi mulţumesc, Doamne, pentru tot. 


Anonim 
Doamne, 


În primul rând vreau să îţi mulţumesc că m-ai ajutat să cresc mare 
şi să învăţ bine la şcoală şi pentru toate lucrurile triste pe care Tu le-ai 
transformat în lucruri vesele care mi-au umplut viaţa de bucurie. 

Vreau să Te rog să mă ierţi pentru lucrurile rele pe care le-am 
făcut. Nu ştiu cât de multe lucruri rele am făcut, dar te rog să mă ierti şi 
să mă aperi ca şi până acum. 

Îţi mulţumesc pentru că mi-ai dat doi părinţi minunaţi şi o familie 
pe care orice copil ar dori să o primească. Am foarte multe lucruri pentru 
care să-ţi mulţumesc, dar acum le-am scris pe cele mai importante. 


Anonim 


Doamne, 


Nu ştiu cât de mult am păcătuit sau câte greşeli am făcut, doar Tu 
poţi şti asta. Dar ştiu că ai fost mereu cu mine şi m-ai ajutat. Când am 
mers pe calea greşită, m-ai îndreptat spre calea cea bună, iar dacă eu n- 
am acceptat, m-ai făcut să înţeleg că am greşit. 


Îţi mulţumesc pentru tot ce ai făcut pentru mine şi pentru ce vei 
face în continuare şi chiar dacă câteodată mi-e greu să Îţi accept decizia, 
cred în ea. 


Anonim 


Vârsta: 13 ani 


Dragă Dumnezeu, 


Eu te-aş ruga să ocroteşti toţi oamenii de pe Pământ. 

Eu vreau să ajuţi toţi copiii mai săraci şi care nu au condiţii să 
înveţe. 

Dă-le sănătate tuturor care au nevoie de ea. 

Ajută-mi părinţii să treacă peste toate problemele care le au. 

Mie aş vrea să îmi dai sănătate şi putere ca să pot învăţa şi să-mi 
pot ajuta părinţii. 

Dă-le sănătate colegilor mei din clasă şi prietenilor de la bloc. Ajută 
copiii care sunt invidioşi şi răi să se schimbe. Ajută oamenii să nu se mai 
duşmănească. Aş mai vrea să nu mai existe oameni care să fure şi să 
omoare. 


Anonim 
Doamne, 


Doamne, îţi mulţumesc pentru că mi-ai dat sănătate şi că m-ai 
ajutat să pot practica fotbalul de performanţă. 

Îţi mai multţumesc că îmi dai minte să pot învăţa la şcoală. 

Doamne, împreună cu mine şi cu ceilalţi oameni îţi mulţumim că l-ai 
trimis pe unicul tău fiu să moară pentru noi, asta înseamnă că ne iubeşti 
foarte mult. 

Doamne, îţi mai mulţumesc că le dai sănătate părinţilor mei ca să 
poată să muncească să mă întreţină. 


Cu drag, 
al tău prieten, 
Ovi 


Bunul meu Dumnezeu, 


În primul rând vreau să-ţi mulţumesc pentru tot ceea ce ai făcut 
pentru mine până acum. 

Tu mi-ai călăuzit drumul, mi-ai făcut viaţa mai uşoară şi mi-ai dat 
nişte părinţi buni şi înţelegători care mă ajută şi mă susţin. 

Îţi mulţumesc că mi-ai ascultat rugăciunile făcute zi de zi. Tu m-ai 
ajutat să învăţ la şcoală şi la lucrări, dar eu nu pentru acest lucru m-am 
rugat în principal, ci când aveam nevoie de tine, dar şi când nu aveam, 
căci îţi mulţumeam pentru tot ceea ce ai făcut pentru mine. Tu m-ai 
susţinut când aveam nevoie şi în tot ceea ce am făcut. 


Îţi mulţumesc pentru tot. 
Teodora 


Dragă Domnule Dumnezeu, 


Îţi scriu această scrisoare să te întreb ce mai faci. Ai văzut ce s-a 
întâmplat în America! Eu cred că guvernul american a meritat această 
lovitură. Adevărul este că oamenii aceia nu meritau să moară, deoarece ei 
nu sunt vinovaţi pentru ce a făcut parlamentul şi guvernul american cu 
Afganistanul. Acum să-ţi povestesc câte ceva despre mine. Doamne, să 
ştii că bunica mea s-a îmbolnăvit rău de tot şi de-abia poate să se ridice 
din pat. Pentru că tu eşti atotputernic, te rog frumos să o însănătoşeşti. 
Astăzi dau lucrare la mate şi te rog să mă ajuţi să ştiu măcar de nota opt. 

Doamne ajută-mă să fiu mai credincioasă şi să nu mai fac păcate. 


Anonim 


Doamne ... 


Doamne, îţi cer iertare pentru tot ceea ce am făcut şi îţi mulţumesc 
pentru toate darurile pe care mi le-ai dat. Te rog din tot sufletul să mă 
păzeşti de cel rău şi nu mă lăsa, Doamne, să păcătuiesc. lartă-mi, 
Doamne, greşelile şi să-mi sănătate şi putere să învăţ bine. Dă, te rog, 
Doamne, sănătate familiei mele şi tuturor oamenilor. Ai grijă, Doamne, şi 
de toate animalele. 

Te rog fierbinte să mă ierţi şi îţi mulţumesc că mă păzeşti şi ai grijă 
de mine şi îţi mulţumesc că mi-ai dat un înger păzitor (ca tuturor, de 
altfel) şi îţi muţumesc şi Ţie, Sfântă Fecioară. 


Diana 


Scrisoare adresată lui Dumnezeu 


Doamne Dumnezeul meu, te rog din toată dragostea şi inimioara 
mea, ajut-o pe mama mea să se vindece la mâini şi ajută-mi familia să 
putem strânge bani să-şi pună mama dantura. Şi te rog ajută-mă să iau 
notă mare la lucrare la mate. 

Eu îţi sunt foarte recunoscătoare pentru că mi-ai dat viaţă şi că 
mama m-a putut întreţine. Te rog, Doamne Dumnezeul meu, ajută-mă să- 
mi pot întreţine familia, fie-ţi milă de mama mea şi vindec-o. Doamne 
Dumnezeul meu şi ajută-ne să ne putem lua un aparat de făcut fotografii. 
Acestea sunt cele mai mari rugăminţi la tine. 

A! şi încă ceva! De acum înainte voi merge mai des la Biserică. Te- 
aş ruga să-mi ierţi toate păcatele. 


Anonim 


Dragă Dumnezeu, 


Vreau să Te rog să-mi ierţi măcar o parte din păcate. 

Şi Te rog să mă ierţi pentru că uneori seara uit să mă rog şi pentru 
că, atunci când mă rog, uneori Îţi cer ceva. 

Imi pare rău că uneori îi fac pe părinţii mei să sufere prin prostiile 
pe care le fac şi pentru că uneori, din frică, îi mint. 

Îmi pare rău că uneori atât de mult Îţi cer să-mi dai un semn, încât 
dintr-o foarte mare prostie mă îndoiesc de existenţa Ta. 

Dar totuşi îmi pare bine că Te am lângă mine pe Tine şi pe îngerul 
de care îmi place să cred că e lângă mine şi căruia îi spun toate gândurile 
mele şi tot el mă ajută să trec peste cele mai grele lucruri. Poate că unii 
mă cred nebună, dacă ar auzi ce fac eu, dar nu îmi pasă. 

Imi place să merg Duminica la biserică, dar nu am o părere prea 
bună despre preoţi, ci doar călugării cred eu că Te slujesc mai bine. 

Cu toate că noi doi vorbim aproape zilnic, am atâtea lucruri să îţi 
spun. Îmi pare bine că eşti acolo când am nevoie, dar totuşi eşti acolo şi 
când totul este bine. Imi pare bine că îmi ajuţi familia şi pe toţi cei din 
jurul meu. 

Îţi mulţumesc că mă ajuţi atunci când trec prin clipe grele şi îmi 
pare rău că atunci când vrei să mă testezi, eu Te cert. 

Mai multe nu am să-ţi spun, deoarece ţi-am spus totul aseară. 

Cu drag, 
Ruxandra 


Dragă Dumnezeu, 


Sincer, nu prea ştiu cum să încep această aşa numită "scrisoare". 

Dumnezeule, tu care cred că ştii tot ce se întâmplă pe pământ, aş 
vrea să-ţi spun că în mare parte sunt mulţumită de viaţa pe care o duc, 
dar totuşi mai am câteva probleme. 

Ca de exemplu, unii colegi sunt foarte ciudaţi şi tot încerc să-i 
înţeleg, dar nu reuşesc. De ce pe unii îi interesează doar banii şi felul în 
care arată? Sau de ce alţii sunt atât de încrezuţi sau atât de nepăsători cu 
cei din jur? 

Cred că este necesar ca toţi să fim sau cel puţin să credem că 
suntem egali. 


Anonim 


Mult iubitul meu Dumnezeu, 


Ştii că Tu eşti prietenul meu cel mai bun, tatăl meu şi chiar fratele 
meu. Vreau să-ţi mulţumesc pentru tot ce ai făcut pentru mine. Şi chiar şi 


când nu-mi mergea bine, ştiu că Tu erai mereu lângă mine (îmi permiţi să 
te tutuiesc, nu?). 

Am făcut o mulţime de prostii, unele mai grave, altele mai puţin 
grave. De exemplu, chiar ora asta m-am certat cu o bună prietenă de-a 
mea. Sau ea s-a certat cu mine, nu ştiu, oricum am observat că noi 
suntem foarte diferite şi n-o să ne înţelegem niciodată. Aşa că o să-i spun 
şi ei că mai bine ar fi să rămânem simple colege. Tu ce crezi? lartă-mă 
dacă n-am mai fost pe la Tine pe "acasă". O să vin. Şi iartă-mă dacă am 
mai făcut ceva grav. Dar spune-mi ceva, nu ţi-e greu să asculţi şi să 
îndrumi atâta populaţie? Dacă vrei, să-ţi dau o mână de ajutor. Glumeam. 
Te rog ajută-mă să învăţ bine la şcoală şi să mă înţeleg bine cu toţi cei din 
jurul meu. Şi să-mi sănătate şi mie şi familiei mele. 

Aici îmi închei scrisoarea. Cam mică, ştiu, dar doar atât am avut să- 
ţi spun. 


Anonim 


Doamne dragă, 


Îţi scriu această scrisoare drept recunoştinţă pentru tot ce mi-ai 
dat. Tu eşti, ai fost şi vei rămâne cel mai bun prieten al meu. 

Chiar dacă nu m-am confesat niciodată la biserică, cu tine vorbesc 
în fiecare seară pentru aţi spune ce am făcut şi ce aş dori pentru ziua de 
mâine sau pentru viitor. 

În această scrisoare a mea vreau să te rog să ai grijă de mama, de 
tata, de buni, Omi, Oti şi de toată lumea (chiar dacă o citeşte şi doamna 
profesoară). 

In acest rânduri de sfârşit vreau să te rog ceva, ştii tu ce, şi să-ţi 
mulţumesc pentru tot. 


Cu drag, al tău fiu 
E. 


Doamne Dumnezeule ... 


Doamne Dumnezeule, îţi mulţumesc că i-ai dat viaţa pentru ca noi 
să trăim, îţi muţumesc că ne ocroteşti sub aripa ta mângâietoare, ca să nu 
păţim nimic. 

Ajută-ne să fim mai credincioşi şi să studiem mult mai mult Biblia, 
pentru că simt că lumea s-a depărtat de Tine. Te rog să ne ierţi pentru că 
fără voie sau cu voie păcătuim înaintea Ta. Ştiu că Tu ne ajuţi în 
nevoie şi ne ierţi păcatele, dacă regretăm din suflet. 

Îţi mulţumesc pentru familie, hrană şi îmbrăcăminte, pentru că sunt 
mulţi oameni care mor de foame. Te rog să-i ajuţi pe ei şi pe toţi oamenii 
bolnavi. 

Toate acestea Te-am rugat în numele Tatălui, al Fiului şi al Duhului 
Sfânt. Amin. 


Anonim 


Dragă Tată ceresc, 


Eu te iubesc foarte mult şi de aceea eu te am tot timpul în gând. Cu 
toate că oamenii din ziua de azi nu mai sunt aşa credincioşi, eu îmi fac 
rugăciunea seara, înainte de culcare, dimineaţa. Când mă trezesc, dar şi 
înainte şi după ce mănânc. Ca să fiu sinceră, trebuie să îţi spun că nu ţin 
post şi că nu merg la biserică în fiecare Duminică. 

Vreau să îţi mulţumesc petru dorinţele împlinite şi pentru tot ce mi- 
ai dat şi vreau să-ţi cer iertare pentru toate păcatele mele şi al familiei 
mele, ale prietenilor mei şi pentru întreaga lume. 

Acestea au fost gândurile mele. 


Laura 


Scrisoare către Dumnezeu, 


Doamne, am vrut să vă spun că sunt foarte credincioasă şi mă rog 
în fiecare noapte. De obicei merg la bisercă Duminica, dar nu 
întotdeauna. 

Am destule păcate, dar nu ştiu cum să mă scap de ele. Nu prea am 
timp să mă spovedesc. Dar, de câte ori merg la biserică, îţi cer să mă ierţi 
de păcatele făcute, dar nu ştiu dacă m-ai iertat. De obicei oamenii îmi 
spun că Dumnezeu este iertător, dar nu şi de păcatele acelea grave. Eu 
nu am făcut nici un păcat prea grav, dar de multe ori am minţit. Mai ales 
că am minţit-o pe mama, iar acum am rămas cu acea piatră pe inimă şi nu 
prea ştiu ce să fac. 

Dorinţa mea cea mai mare este ca toţi oamenii să fie fericiţi, fără 
păcate grave (sau chiar nici unul), să creadă în Dumnezeu şi să creadă în 
el însuşi, să creadă că poate face ceea ce îşi doreşte, dar cu silinţă şi 
voinţă. 

Eu nu mai vreau să văd copii care plâng, oameni care se ceartă 
câteodată şi ajung să se bată, foamete, sărăcie, eu vreau să văd bucurie, 
nu tristeţe, copii care râd, oameni care se înţeleg, oameni care muncesc 
nu numai pentru ei, ci şi pentru alţii. Deoarece Dumnezeu a creat lumea 
pentru toţi şi pentru toate. 

Şi întrebarea mea principală este: Oare când va veni lisus Hristos 
pe pământ? 


Anna-Maria 


Dragă Doamne, 


Îţi scriu, în mare parte, pentru că trebuie, dar, daca tot am ocazia 
aceasta, măcar să o folosesc... 

În primul rând, pentru a-Ţi mulţumi. Şi sunt atâtea lucruri în jurul 
meu pentru care să-Ţi mulţumesc, chiar dacă m-am obişnuit atât de mult 
cu ele, încât mi se pare că sunt de la sine înţelese, că mi se cuvin pur şi 
simplu. Îţi mulţumesc pentru faptul că sunt sănătos, că n-am nici o 
afecţiune gravă. Şi Îţi mulţumesc şi pentru că, chiar dacă în lume sunt 
războaie, nici unul nu-mi afectează în mod negativ viaţa. Îţi mlţumesc 
pentru că am o locuinţă, hrană şi libertatea de a face ceea ce doresc, spre 
deosebire de atâtea alte persoane care au o viaţă mult mai grea. 

Şi Îţi mai scriu şi pentru a Te ruga ca toate lucrurile pentru care Ţi- 
am mulţumit să continue să existe, chiar dacă eu nu voi fi atât de 
credincios şi de bun cu ceilalţi (deşi voi încerca să fiu). 


Anonim 


Dragă Dumnezeu, 


Te rog frumos, aş dori să ştiu dacă toată lumea care face fapte bune 
ajunge la tine? 

Şi te rog, când bunicii mei se vor stinge, să-i chemi la tine şi să-i 
ocroteşti. lar mama şi tata la fel. Surioara mea, iart-o, Doamne, că ea e 
mică şi nu ştie. 

Acum aş vrea să-ţi pun nişte întrebări: 

1. Ce se întâmplă când un om rău face fapte rele şi ajunge în iad, acolo 
ce se întâmplă cu el? 

2. Planeta a fost stăpânită de dinozauri înainte de a crea omul şi cea 
existat înaintea dinozaurilor? 

3. Cum s-a produs Big-Bang? 

4. Tu ai vrut să dărâmi World Trade Center-ul? 
Doamne, aş mai vrea să te întreb despre străbunicii mei şi să te rog să 

ai grijă de ei. Mulţumesc. 


Mircea 


Dragă Doamne, 


În primul rând vreau să-ţi mulţumesc pentru tot ce mi-ai dat; să mă 
ierţi, te rog pentru toate relele pe care le-am făcut, pentru că m-am 
purtat şi am vorbit urât cu cine merita cu totul şi cu totul altceva. 

Ştiu că eşti mereu lângă mine, dar nu mă mai să fac atâtea tâmpenii 
şi să spun atâtea prostii. Nu mă mai lăsa să mă fac de râs! Ajută-mă, te 
TOg, să îmi dau seama care sunt lucrurile cu adevărat importante în viaţă; 
care sunt oamenii ce merită să-ţi "baţi capul" pentru ei şi care nu. 

Cât despre părinţii, bunicii, adică familia şi prietenii mei, dă-le 
Doamne numai bine şi lor, ai grijă de ei. 


Nu prea am ce să-ţi cer, şi-ţi mulţumesc pentru acest lucru, îţi 
muţumesc pentru tot ce mi-ai dat şi că mi-ai dat atât de multe. Ştiu că 
dacă tu vei fi lângă mine, nu am de ce mă teme şi ... ştiu că tu eşti mereu 
cu mine. 

A! Bine că mi-am adus aminte: îţi mulţumesc că nu l-ai lăsat pe prof. 
să mă asculte de Geogra. Promit că încerc să învăţ cu mai mult spor. 


Anonim 


Dumnezeule, 


Pentru început vreau să-Ţi spun că datorită Ţie sunt sănătoasă, şi 
eu şi familia mea, ceea ce înseamnă că mi-ai ascultat rugile. Mulţumesc! 

Vreau să-Ţi cer iertare pentru păcatele pe le-am înfăptuit, dar ştiu 
că iertarea o pot obţine doar la sfârşit ... (dacă o voi obţine!) Pe lângă 
toate astea, Îţi cer sănătate mie şi familiei! Ştiu că tu mă poţi ajuta! 
Uneori am unele nelămuriri pe care Tu mi le rezolvi! Nu ştiu cum, nu ştiu 
când, ci doar ştiu că ai făcut-o. Cred că în vise, ori în fapte! 

Vreau să-Ţi spun că mă duc la disperare atâtea boli, moartea ... Ştiu 
că fiecare om are atâtea păcate, are momentul în care îi e sfârşitul, dar 
de ce? Cred că s-ar putea şi fără moarte, care e atât de brutală! 

Aş mai vrea un lucru! De ce unii clegi sunt atât de egoişti şi chiar 
geloşi? Ar putea să vadă doar partea bună a lucrurilor ... Sper să mă 
înţeleg mai bine cu ei! Sunt unii care nici nu-mi vorbesc! De ce? 

Aş vrea ca acest lucru să se întâmple! Se poate? 

Îţi mulţumesc încă o dată pentru tot şi cer iertare, dar sper şi că 
dorinţele mi se vor împlini. 

Mulţumesc! 


Anonim 


Dragă Dumnezeu, 


Tatăl nostru care eşti în ceruri (Dumnezeu), te rog frumos să 
opreşti tot răul de pe pământ şi să scoţi banii din folosinţă, pentru că ei 
sunt sursa întregului rău de pe pământ. 

Dacă ai putea să-i ajuţi pe toţi cei ce îmi sunt aproape şi pe cei care 
nu. Şi mai 1 lucru, dacă poţi să ne faci şi pe noi să trăim vreo 8-900 de ani 
ca pe Adam şi Eva, pentru că nu-mi place să văd pe cineva din familie sau 
pe un prieten că moare. 

Nu cred că numai eu Te-aş ruga să faci să nu mai fie războaie, 
pentru că (cred eu) că la nimeni nu le place războaiele. 

În final, dacă toate acestea menţionate mai sus se vor împlini, cred 
că vor fi spre binele omenirii. 


Fiul Tău, 
Cristi 


Pe verso: 

Destinatar: Dumnezeu 

Adresa: str. Ingerilor nr. 1, loc. Cerului, sector 1 din Rai, ţara Univers, 
tel. --- 


Prea iubite domn Dumnezeu, 


Doamne Dumnezeule care eşti în ceruri şi care vezi şi păzeşti pe 
toată lumea, fii cu mine şi ai grijă de familia mea. 

Doamne ai grijă de bunica care este foarte bolnavă, te rog Doamne 
nu o lua de printre noi. 

TU, DOAMNE, fii cu mine la lucrări, ajută-mă, DOAMNE, să fiu mai 
cuminte şi respectuoasă faţă de părinţii mei. 

DOAMNE, te rog să-mi luminezi mintea. Ştiu că uneori vorbesc 
foarte urât, dar te rog Doamne din tot sufletul să mă ierţi. Uneori fac şi 
prostii, altele mai mici, altele mai mari, dar DOAMNE ştiu că TU eşti 
milostiv şi că mă vei ierta. Când fac greşelile nu gândesc că există şi un 
DOMN DUMNEZEU. 

DOAMNE ai grijă şi de copiii din orfelinate, pentru că ei nu au nici o 
vină. 

Fii DOAMNE cu soră-mea, pentru că este mică şi are mare nevoie 
de ajutorul tău. Fii DOAMNE şi cu fratele meu, pentru că este în clasa I şi 
are mare nevoie de tine, pentru a-şi da seama ce înseamnă miracolul 
cărţii. 

Fii DOAMNE cu întreaga mea familie, care este pe locul al II-lea 
după Tine, Dumnezeul meu. 

Doamne, ştiu că nu pot clasifica iubirile, dar pe tine te iubesc foarte 
mult, dar şi pe familia mea o iubesc la fel de mult. Amin. 


Cu drag şi sinceritate, 
Malvi 


Scrisoare către Dumnezeu 


În primul rând vreau să-ţi muţumesc pentru viaţa pe care mi-ai dat- 
o. Vreau să-mi cer iertare ie pentru toate păcatele mele. Mi-aş dori 
foarte mult ca viaţa mea să fie la fel de frumoasă şi în continuare ca până 
acum. Doamne, te rog foarte mult să mă ajuţi să am note foarte bune la 
învăţătură şi să fac pe părinţii mei fericiţi şi în acelaşi timp să-i 
mulţumesc. Şi aş vrea să te întreb ceva: De ce atâţia oameni buni mor şi 
de ce există atâta răutate pe lumea asta? Aş vrea ca totul să fie frumos şi 
mai ales să fie pace în lume. Aş vrea să pot compara lumea de pe pământ 
cu lumea de dincolo de cer. Mi-aş dori foarte mult ca tatăl meu, care din 
păcate a murit, să mă privească de acolo de sus cu mândire şi cu bucurie. 

Aici se încheie rândurile mele pentru Tine. 


Larisa 


Dragă Dumnezeu, 


Aş vrea să înţeleg de ce există atâta ură pe pământ, de exemplu, de 
ce America şi Afganistanul sunt în război şi de ce oameni şi copii se 
urăsc, se batjocoresc? 

Şi aş vrea să găsesc o explicaţie la: "precum în cer aşa şi pe 
pământ", aş vrea să înţeleg această expresie. 

Eu nu vreau să ajung un om rău şi eu nu cred că un om poate fi rău 
din naştere, deoarece drumul pe care tu îl alegi, îl urmezi, nu alege 
nimeni în locul tău. Aş vra să ştiu de ce un om poate fi rău din naştere sau 
de ce se spune acest lucru? 

Aş vrea să îţi mulţumesc pt. tot ce mi-ai dat şi te rog să-mi ierţi 
greşelile. 

Şi, în final, te rog să faci lumea să se înţeleagă mai bine, să fie pace 
pe pământ. 


Doamne Dumnezeule, 


Îţi mulţumesc încă o dată pentru viaţa pe care mi-ai dat-o şi cea 
mai minunată familie şi la fel de minunati prieteni. Îţi mulţumesc pentru 
sănătatea "de fier" pe care o am de la Tine şi ştiu că ţi-am cerut o mie şi 
una de lucruri, dar pentru mine acesta este cel mai mare. Te rog foarte 
mult s-o ajuţi pe mama să iasă bine de la operaţie şi să vadă mai bine ca 
niciodată. O să încerc să nu mă mai cert cu nimeni aşa des, dar parcă mi 
se pare imposibil. Îmi doresc să învăţ mai bine, dar "dă-mi un deget, un 
vârf de deget" şi sunt sigură că o să reuşesc. 


Pa 


Anonim 


Dragă Dumnezeu... 


Dragă Dumnezeu, eu te rog frumos să îmi dai multă înţelepciune şi 
putere să pot învăţa bine şi să îi pot mulţumi pe părinţii mei. Şi te mai rog 
ca Sfintele Sărbători să fie bune şi să avem toţi sănătate. Eu te-aş mai 
ruga să pot găsi stema Columbiei. Eu îmi doresc să nu-mi treacă nota 3 la 
Mate în catalog. Eu aş mai dori să găsesc fotbalistul acela ce l-am pierdut 
la sat. 


Anonim 


